CELEX: 32022D0438
Language: sl
Date: 2022-03-14 00:00:00
Title: Sklep Sveta (EU) 2022/438 z dne 14. marca 2022 o stališču, ki se v imenu Evropske unije sprejme v Upravnem svetu Mednarodnega centra za reševanje investicijskih sporov (ICSID)

17.3.2022   
               
               
                  SL
               
               
                  Uradni list Evropske unije
               
               
                  L 89/8
               
            
         SKLEP SVETA (EU) 2022/438
         z dne 14. marca 2022
         o stališču, ki se v imenu Evropske unije sprejme v Upravnem svetu Mednarodnega centra za reševanje investicijskih sporov (ICSID)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 207(4), prvi pododstavek, v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Upravni svet Mednarodnega centra za reševanje investicijskih sporov (ICSID) bo glasoval po pisnem postopku o svežnju predlaganih sprememb pravil ICSID. Pisni postopek se je začel 20. januarja 2022 in naj bi se zaključil 21. marca 2022.
                  
               
                     (2)
                  
                  
                     Unija ni članica ICSID. Vendar pa v svoje trgovinske sporazume in sporazume o naložbah, ki zagotavljajo zaščito naložb in reševanje naložbenih sporov, vključuje pravila ICSID s sklicevanjem nanje.
                  
               
                     (3)
                  
                  
                     Sodišče je v mnenju 2/15 z dne 16. maja 2017 (1) pojasnilo, da neposredne tuje naložbe spadajo v izključno pristojnost Unije in da mehanizmov reševanja naložbenih sporov ni mogoče vzpostaviti brez soglasja držav članic.
                  
               
                     (4)
                  
                  
                     Z reformo pravil ICSID se bodo pravila o dodatnem instrumentu ICSID lahko začela uporabljati za spore, sprožene proti organizacijam za regionalno gospodarsko povezovanje, kot je Unija. Unija uporablja pravila ICSID tudi v svojih pogodbah o naložbah in jih vlagatelji iz Unije lahko uporabijo v sporih s tretjimi državami, vlagatelji, ki niso iz Unije, pa v sporih z državami članicami Unije ali samo Unijo, če so izpolnjene ustrezne zahteve iz konvencije ICSID. Zato bodo imele spremembe pravil ICSID pravne učinke za delovanje in uporabo mednarodnih sporazumov, ki jih sklene Unija, ter za potek sodnih postopkov, v katerih bi Unija lahko bila stranka. Zato ima Unija poseben interes pri reformi pravil ICSID.
                  
               
                     (5)
                  
                  
                     26 držav članic Unije je članic ICSID. Te države članice imajo možnost, da sodelujejo v upravnem svetu in glasujejo o spremenjenih pravilih v okviru pisnega postopka.
                  
               
                     (6)
                  
                  
                     Svet bi zato moral sprejeti stališče Unije v zvezi s predvidenimi spremembami pravil ICSID, da bi lahko države članice, ki so pogodbenice konvencije ICSID, skupno in v interesu Unije izrazile stališče Unije v upravnem svetu ICSID.
                  
               
                     (7)
                  
                  
                     V okviru postopkov iz konvencije ICSID spremembe posodabljajo in nadgrajujejo upravne in finančne predpise ICSID, pravila ICSID o uvedbi postopka, pravila ICSID o arbitraži in pravila ICSID o spravi. Spremembe bodo med drugim omogočile večjo preglednost postopkov, pojasnile določbe o zgodnji zavrnitvi neutemeljenih zahtevkov in varščini za stroške ter uvedle obveznosti razkritja za financiranje s strani tretjih oseb.
                  
               
                     (8)
                  
                  
                     V okviru postopkov dodatnega instrumenta ICSID predlagane spremembe posodabljajo in nadgrajujejo upravne in finančne predpise za dodatni instrument ICSID, pravila o arbitraži za dodatni instrument ICSID ter pravila o spravi za dodatni instrument ICSID. Večina sprememb postopkov iz konvencije ICSID se bo odražala tudi v pravilih o dodatnem instrumentu ICSID. Poleg tega se bo področje uporabe postopkov dodatnega instrumenta med drugim razširilo na spore, v katerih so udeležene organizacije za regionalno gospodarsko povezovanje.
                  
               
                     (9)
                  
                  
                     V okviru postopka za ugotavljanje dejstev ICSID predlagane spremembe tudi posodabljajo in nadgrajujejo samostojna pravila ICSID o ugotavljanju dejstev ter upravne in finančne predpise ICSID za ugotavljanje dejstev.
                  
               
                     (10)
                  
                  
                     Kar zadeva mediacijo ICSID, predlog reforme vzpostavlja nov sklop pravil ICSID o mediaciji ter upravne in finančne predpise ICSID za mediacijo.
                  
               
                     (11)
                  
                  
                     Spremembe odpravljajo trenutne pomisleke, kar zadeva obstoječi sistem reševanja sporov med vlagateljem in državo, ter znatno izboljšujejo pravila ICSID.
                  
               
                     (12)
                  
                  
                     Stališče, ki naj se v imenu Unije zastopa na podlagi tega sklepa, ne posega v glavni cilj Unije in držav članic, da si prizadevajo za ustanovitev stalnega večstranskega sodišča za naložbe, ki bi sedanji sistem arbitraže za naložbe nadomestil s stalnim mehanizmom –
                  
               SPREJEL NASLEDNJI SKLEP:
         
            Člen 1
            Države članice, ki so pogodbenice konvencije ICSID in delujejo skupno v interesu Unije, v pisnem postopku glasovanja, ki ga je začel predsednik upravnega sveta ICSID 20. januarja 2022 in naj bi se zaključilo 21. marca 2022, izrazijo, da sprejemajo predlagane spremembe pravil ICSID, in v ta namen odobrijo štiri osnutke resolucij za:
            
                        —
                     
                     
                        spremembo pravil za postopke iz konvencije ICSID (AC(C)/RES/1/2022);
                     
                  
                        —
                     
                     
                        spremembo pravil za postopke dodatnega instrumenta ICSID (AC(C)/RES/2/2022);
                     
                  
                        —
                     
                     
                        sprejetje pravil za mediacijske postopke ICSID (AC(C)/RES/3/2022) ter
                     
                  
                        —
                     
                     
                        sprejetje pravil za postopke za ugotavljanje dejstev ICSID (AC(C)/RES/4/2022).
                     
                  
         
            Člen 2
            Ta sklep začne veljati na dan sprejetja.
         
         
            V Bruslju, 14. marca 2022
            
               
                  Za Svet
               
               
                  predsednica
               
               É. BORNE
            
         
         
            (1)  Mnenje Sodišča z dne 16. maja 2017, 2/15, ECLI:EU:C:2017:376.